**Ajánlás a KKK-k újrafogalmazásával kapcsolatos feladatok megoldására**

**a KKK-k kidolgozását koordináló MRK szakbizottságok és a KKK-kat kidolgozó szakfelelősi munkacsoportok tagjai számára**

**I. A „felkészülés”**

(1) Mindenképpen szükséges először is a tanulmányi eredményekre, a kimeneti szabályozás elvére épülő **KKR (Képesítési Követelményrendszer)-koncepció végiggondolása**, mert enélkül nehezen lesz érthető és elfogadható maga a feladat. Egyrészt mi a KKR célja: csakis a kimeneti feltételek megfogalmazásán keresztül szabályozni a képesítést (vagy más néven a fokozatot).

Az új szabályozás a korábbinál élesebben elválasztja egymástól a képesítést (fokozatot), és a képzési programot. A felsőoktatás mindkettőt a ’szak’ kifejezéssel jelöli, ezért gyakran összekeveredik a gondolkodásban a kettő. A képesítésből / fokozatból (amelyet a „szaklétesítés” hoz létre) egy van, ezt igazolja a diploma (oklevél). Megalapítása (szaklétesítés) során történik meg fő jellemzőinek meghatározása (ez a dokumentum a KKK). Állami legitimálás (jogszabály) után válik hatályossá.

Ugyanannak a képesítésnek (fokozatnak) az elérésére az intézmények képzési programokat hoznak létre és indítanak el (állami jóváhagyási folyamat keretében; ez a szakindítás). A képzési program kidolgozása intézményi autonómiába tartozik, része a tanterv és sok más kiegészítő elem. Az autonómia nyomán a képzési program minden intézményben többé-kevésbé különböző, az intézményi sajátosságok és szakmai megfontolások mentén. Egyetlen tulajdonságukban azonban azonosaknak kell lenniük: a KKK-ban megfogalmazott követelményeket (standardokat) el kell érniük a képzési folyamat végére.

A képesítést / fokozatot jellemző kimeneti feltételek olyan állítások, amelyekben az adott szintnek megfelelő végzettséggel rendelkezőkkel szembeni (belső szakmai, és külső társadalmi) elvárások fogalmazódnak meg, szint- és szak-specifikusan. A korábbiakhoz képest az eltérés annyi, hogy a KKK nem tartalmaz tantervi elemeket (mert az az intézményi autonómia körébe esik), csak kimeneti követelményeket (vö. a korábbi KKK 7. pontja), amelyeket viszont a tanuló egyén szempontjából fogalmaz meg. Akkor ítélhető oda valakinek pl. a 7. szintnek megfelelő képesítés / fokozat, ha megfelel a 7. szintet jellemző állításoknak, elvárásoknak. Ebből a szempontból mindegy, hogy az illető hol és hogyan lett erre alkalmas. Vagyis nem a **tanítási** folyamat az érdekes, hanem „csak” az, hogy mi lett a **tanulás** eredménye. Az ehhez elvezető folyamat, képzés, felkészítés, gyakoroltatás (tartalom és módszertan, tehát a megvalósítás módja) az adott képző intézmény hatásköre, beleértve azt is, hogy abba – saját versenyelőnyének megteremtése érdekében –, milyen intézményi sajátosságokat épít bele.

Másrészt ki kell hogy alakuljon egy kép mindenkiben arról, hogy az MKKR mátrixában mi az oszlopok, az egyes leíró jellemző-csoportok (tudás, képesség, attitűd, önállóság és felelősség) lényege, vagyis azok milyen jellegű tanulási eredményeket fogalmaznak meg. (A mellékelt irodalmi források ehhez megfelelő támpontot nyújtanak.)

(2) Elengedhetetlen megismerni, áttekinteni, végiggondolni legalább egyszer a fentiek konkrét megnyilvánulási formáját, az Európai Felsőoktatási Térség, illetve **az EU Képesítési Keretrendszerét** (EKKR). Hivatalos rendeletben is megjelent már ennek hazai megfogalmazása, a **Magyar Képesítési Keretrendszer** (MKKR), ami már jogszabály, tehát az ahhoz való igazodás, annak alkalmazása már kötelező. Ezek pontos szövege megtalálható a mellékelt tájékoztatókban.

(3) A TÁMOP 413 program keretében elkészültek az egyes **képzési területek szintleírásai**. Ezek **„csak” ajánlások**, ugyanakkor mégis részletes és hasznos kiindulási alapok lehetnek a szak-specifikus KKK-k megfogalmazásához. Fontos és ajánlott kiindulási alap lehet azért is, mert erre építve egységesebbek lehetnek az egyes tudományterületek szakjainak KKK-i (ami a szakma megítélése és a mobilitás lehetősége szempontjából sem közömbös).

Érdemes ezért időt szánni arra, hogy mindazok, akik részt vesznek majd az adott intézményen belül a KKK-k átdolgozásában, **együtt gondolják át**, értelmezzék annak egyes deskriptorait, mert így kialakulhat egy egységes, azonos kép, értelmezési keret az adott szint elvárt jellemzőiről.

**II. A Munkacsoportok munkája (az első változatok elkészítése)**

(4) Mindenütt, ahol ez megvalósítható, a Munkacsoport koordinátora – szükség esetén belső egyeztetést követően – minden szak esetében legalább **2-2 tagot** kérjen fel a csoportból a KKK első változatának megfogalmazására (értelemszerűen azokból az intézményekből, ahol az adott szak jelentős szerepet játszik a képzési portfolióban, így megfelelő tapasztalat is összegyűlhetett arra vonatkozóan). Így elkerülhető, hogy a KKK-k tervezeteiben erősen megjelenjenek intézmény-specifikus, egyedi szempontok, megfontolások. Ahogy az a nyitókonferencián oktatókollégáktól elhangzott, tanulási eredményeket nem lehet egyedül írni, ez csoportos feladat, mert sok egymásra reflektálást igényel.

A BA/BSc-szakokhoz értelemszerűen kapcsolódnak az ugyanazon elnevezésű felsőoktatási szakképzési (**FOKSZ**)-szakok is, azok KKK-it is el kell készíteni!

Ugyancsak indokolt, hogy a szakos egymásra-épülésben összekapcsolódó **BA/BSc és MA/MSc-szakok** KKK-tervezeteinek elkészítése is egy-egy azonos helyen történjen, mert csak így lehet majd mérlegelni a két szint közötti feladat-megosztást, egymásra-épülést, megoldani annak esetleg (valószínűleg) szükségessé váló módosítását. Azaz fontos a szakmának újragondolni az első alap-, majd mesterszakok létrehozatalakor kialakított megosztást: az elmúlt években nagyon sokfelől megjelentek jelzések ennek szükségességére vonatkozóan.

Javasoljuk továbbá a MAB meghívását a munkacsoportok munkájába annak érdekében, hogy az új szemléletről való közös gondolkodás, annak a gyakorlatban való megjelenése nyomán a későbbi szakindítások harmonikusabban valósulhassanak meg.

(5) Az új KKK-k kitöltése – a kitöltendő pontok száma alapján – többségében valóban „csak másolás”, mert a hatályos **rendeletek** azokat már leírták, meghatározták (a képzés neve, képzési idő, kreditek száma stb.). Ahol esetleg valami nem egyértelmű, ott pedig még lesz mód és lehetőség az **egyeztetésre**.

Egyes területek képviselői már megállapodtak abban, hogy főszabályként „**A szak orientációja**” pontnál az elmélet-igényes szakoknál az „elmélet 60-70%”, a gyakorlat-igényes szakoknál a „gyakorlat 60-70 %” szintet jelölik be, de természetesen ettől el lehet térni.

Ugyancsak egyértelmű, hogy **szakiránynak** csak azokat tekintjük, amelyek megnevezése a szak nevében (a diplomában) is megjelenik majd, a többi „csak” specializáció, amelyek nem igényelnek KKK-szabályozást, és az adott intézmény hatáskörébe tartoznak.

Megfontolandó esetleg annak az aszimmetriának a módosítása, miszerint a BA/BSc-szinten több képzési területen is **a szakdolgozat készítése** kritérium-követelmény, vagyis nincs kredit-értéke, míg MA/MSc-szinten a diplomamunkához tartozik kredit-érték. (Ha a kredit a hallgatói teljesítmény mérésére szolgál, akkor a szakdolgozatnak is kellene, hogy legyen kredit-értéke, mert az utolsó oktatási félévben a hallgató idejének/munkájának egy részét biztosan erre fordítja. Eredetileg az az önös szempont vezetett a nulla kredithez, hogy így több kredit marad arra, hogy az utolsó félévben is tudjunk oktatni, legyen sok tárgyunk… Most viszont már talán fontosabb lehet a BA/BSc-szint tehermentesítése, a bachelor-mester-arány újragondolása…) A BA/BSc szint „tehermentesítése” viszont lehetőséget ad arra, hogy több időt szenteljünk az első évfolyamra belépő hallgatók első évben ugyancsak esedékes szintre hozásának, felsőoktatási tanulmányokba történő bevezetésének.

(6) Az új KKK-k elkészítésének kritikus kérdése a „**szakmai kompetenciák**”, vagyis a **szak-specifikus szintleíró jellemzők** megfogalmazása.

Javasoljuk, hogy ez – legalábbis a munka jelenlegi fázisában „felülről lebontva” vagyis az MKKR és a területi leírás tanulási eredmény-állításainak szak-specifikus átírásával, kiegészítésével, pontosításával történjen. (A másik lehetséges út az „alulról építkezés” lehetne, vagyis a meglévő képzésekből szintetizálni az elvárható kimeneti jellemzőket, de ezt most azért nem ajánljuk, mert félő, hogy túlságosan egyedivé tenné a KKK-t. Majd a munka későbbi szakaszában erre is szükség lehet, amikor azt vizsgáljuk, hogy az adott képzésünk mennyire felel meg az elvárt kimeneti jellemzőknek, hol lehet szükség valamit módosítani.)

Javasoljuk tehát, hogy a szak-specifikus szintleíró jellemzők megfogalmazását **a területi leírások** deskriptorai alapján készítsék el. Ez természetesen nem zárja ki, sőt, szükségessé teszi a szak-specifikus kiegészítéseket, igényli a szak-specifikus konkretizálást. Válasszák ki azokat a tudás / képesség / attitűd / autonómia és felelősség leíró jellemzőket, amelyek érvényesek az adott szakra, illetve fogalmazzák bele **a szak-specifikus jellemzőket**, egészítsék ki azokat a szükséges további elvárásokkal.

Külön is fel kell hívnunk a figyelmet két (a tájékoztató előadás során is megfogalmazott) szerkesztési alapelvre. Egyrészt az adott szinten belüli **horizontális kapcsolatokra**: az egyes dimenziók adott esetben egymásra épülnek, egymást feltételezik. Lehet, hogy pl. egy fontos képesség nem alakítható ki az ahhoz tartozó tudás elvárása nélkül; vagy ahhoz, hogy megfeleljen egy adott önállósági szintnek, kellenek meghatározott képességek, attitűdök stb. Megjelennek-e az adott szakon a kötelező szakmai gyakorlatokon kifejlesztendő képességek, készségek? Tehát a szintleírást „soronként” is egyeztetni kell.

Másrészt fontosak a **vertikális kapcsolatok**: a szintek egymásra épülése. Az egyik szint (pl. mester) épít-e a másik (pl. bachelor) szintre; a jellemzők megfogalmazásában (akár a tudásban, akár az attitűdökben) érvényesül-e a szintek közötti különbség, arányosan magasabb-e a következő szinttel kapcsolatos elvárás. Mi az, ami adott szakon (egymáshoz közeli szakokon) belül az 5. szinttől, a 6.-tól és a 7.-től elvárható? Érvényesül-e a funkcionális különbség az 5. és 6. szint között, valóban túlterhelt-e a 6. szint a 7. szinthez képest?

A TÁMOP-4.1.3 programban a kollégák az összes KKK mintegy 10 %-ára kiterjedően (minden képzési terület és minden szint legalább egy szakjára, ám van ahol többre is) egyedi összehasonlító elemzéseket végeztek: hogyan felelnek meg a KKK-k az MKKR szintleíró jellemzőinek? Vajon valóban a 6. szintre sorolhatók be a bachelor fokozatok? És valóban 7. szinten vannak a mester fokozataink? Ezeket az elemzéseket (besorolásokat) az MRK Titkárságától el lehet kérni. Még ha nem is saját szakunkra készült el az elemzés, a képzési terület más szakjára irányuló elemzés és annak tanulságai segíthetnek bennünket a KKK jobbá tételében.

(7) Javasoljuk, hogy az új KKK-k megfogalmazásához a saját intézményen belül – szükség esetén a korábban említett „felkészülés” után – értelemszerűen vegyék igénybe **az adott szak felelősét, a szak vezető oktatóit**, vagyis történjen egy **belső egyeztetés**, annak érdekében, hogy minél megalapozottabb legyen a KKK megfogalmazása. Ha lehet, az egyeztetésbe érdemes lehet már az elejétől bevonni az adott szak szempontjából releváns **külső partnereket** is (MAB, kamarák, szakmai szövetségek szakértői, szakmai gyakorlati helyek vezetői stb.). A tapasztalatok szerint, minél sokrétűbb a munkacsoport, várhatóan annál jobb lesz az eredmény.

(8) Az **első változat** elkészítésének határideje **2015. július 30**., ám vannak területek, akik már július 10-re ezt meg kívánják tenni. Célszerű, hogy egy előre meghatározott, nem túl késői dátumig azok között is megtörténjen az egyeztetés, akik párhuzamosan azonos szakok KKK-it készítik elő, vagyis egyetlen változat mehetne tovább.

(9) Mindezekhez szükség esetén értelemszerűen igénybe vehetők a TÁMOP-szakértők: azok a kollégák (szinte minden intézményben ott vannak, a nagyobb egyetemeken, főiskolákon többen is), akik hosszú ideig közösen készültek fel erre a munkára, és akik együtt megalkották a képzési területi kimeneti leírásokat is. Elérhetőségük az MRK titkárságától elkérhető.

(10) Javasoljuk, hogy ezt kövesse egy szakbizottságon belüli egyeztetés, ahol egyrészt ellenőrizhető a különböző szakok azonos szintjének „egyenszilárdsága”, másrészt a szakon belül a különböző szintek egymásra épülése.

**III. Szakterületi egyeztetés**

(11) Amennyiben erre az időkeretek lehetőséget adnak, a nyár folyamán, ha nem fér bele, akkor az ősszel még szükséges megvalósítani a szakterületen belüli egyeztetéseket is (horizontálisan és vertikálisan: biztos, hogy ez sem oldható meg egyetlen délutáni kávé mellett). Ez után kerülhet sor a belső visszacsatolásra, az oktatás-szakmai (OH), a kamarai és a minisztériumi egyeztetésre.

**IV. Technikai információk, pontosítások**

A nyitó konferencián, illetve azóta megfogalmazódtak pontosító, kiegészítő kérdések, felvetések:

A KKK sablon – az egyes pontok megnevezésének pontosításával, a mellé készült útmutató megfogalmazásainak további egyértelműsítésével – 2015. június 30-ig véglegesül. A végleges sablon felkerül az MRK honlapjára.

A mesterszakok sablonja két helyen is kitér a belépési feltételekre. Az első helyen csak a szakok (szakterületek) felsorolását kell megadni, az utolsó pontban pedig az előzményként mindenképpen szükséges tanulási eredményeket kell felsorolni.

A felsőoktatás számára javasolt általános kompetenciák – ahogy az a nyitókonferencián is elhangzott – egyelőre korai fázisú munkaanyagként tekintendőek. Az egyes szakoknak kell eldönteniük, hogy mindegyik általános kompetencia fontos-e számukra annyira, hogy átemeljék a KKK-ba, van-e olyan további fontos, a munkaanyagban nem szereplő általános kompetencia, amely a szak számára kidolgozandó és beépítendő a KKK-ba. Az is lehetséges megoldás, hogy egy képzési terület egységesen kezeli az általános kompetenciákat és minden, a képzési területhez tartozó szak ugyanazokat építi be (természetesen a megfelelő szintre: a bachelor szakok a 6. szintre, a mester szakok a 7. szintre megfogalmazottakat).

A munkálatokhoz többféle háttérsegítséget, konzultációs lehetőséget ajánlunk fel. Ennek kereteiről és részleteiről az MRK Titkársága körlevélben küld értesítést.